IFA: Philips OLED+ 903 TV med B&W-lydsystem

Med lanceringen af Philips OLED+ 903 TV præsenteres det første resultat af det nye samarbejde mellem Philips TV og det legendariske, britiske audiofirma Bowers & Wilkins. Samarbejdet blev annonceret sidste måned og det var ikke svært at regne ud, at vi ville se de første resultater på IFA.

OLED+ 903 TV er “pakkeløsning” der giver både billeder i 4K-kvalitet og matchende god lyd; sidstnævnte er ellers en mangelvare på fladskærme. De nye højtalere fra Bowers and Wilkins er monteret i større, mere stive specialkabinetter, som giver en forbedring, der gør, at lydsiden i film kommer til sin ret – samtidig med at OLED+ 903 også giver en forrygende musikgengivelse, skriver Philips i sin pressemeddelelse. Forbedringerne betyder blandt andet, at forvrængning reduceres og at dialogens klarhed og det totale lydbillede forbedres, loves det.

Nævnes skal også en, for danskere, interessant detalje: Det grå stof på højtalerne er fra danske Kvadrat.

Også på billedsiden kan OLED+ 903 TV følge med. Skærmen er udrustet med Philips’ andengenerations P5-processor og tresidet Ambilight (der kan kobles sammen med Hue-systemet, red.). Bag panelet gemmer skærmen på Android TV-operativsystemet, en quadcore-processor og 16 gigabyte hukommelse. En opgradering fra Android N til Android O giver også tv’et mulighed for stemmestyring via Google Assistant. Software-opgraderingen vil også gøre det muligt at udnytte den nye Amazon Alexa, så Philips Android TV kan betjenes med stemmen via Alexa-enheder. OLED+ 903 er samtidig ét af Philips’ første TV, som tilbyder HDR10+.

Det nye Philips-flagskib sælges til oktober i størrelser på 55 og 65 tommer, men priserne er endnu ikke offentliggjort.